b'\n_START_ARTICLE_\nMestni plakat\n_START_PARAGRAPH_\nMestni plakati so plakati, katerih vsebina je namenjena primarno javnemu interesu (kultura, dru\xc5\xbebena odgovornost, humanitarnost, varstvo okolja, lokalne vsebine). Mestni plakati se name\xc5\xa1\xc4\x8dajo na stojala za mestne plakate, ki so razli\xc4\x8dnih oblik \xe2\x80\x94 od okroglih valjev in zidnih okvirjev do dvostranih ali tristranih stojal. Format mestnega plakata je prilagojen name\xc5\xa1\xc4\x8danju na podro\xc4\x8djih umirjenega prometa v mestnih in krajevnih sredi\xc5\xa1\xc4\x8dih. Sorazmerni del vsebine plakata je postavljen na vi\xc5\xa1ino o\xc4\x8di mimoido\xc4\x8dega._NEWLINE_Nastanek mestnega plakata je nesporno vezan na potrebo po obve\xc5\xa1\xc4\x8danju, saj je nalogo, ki so jo nekdaj opravljali kri\xc4\x8da\xc4\x8di na mestnih trgih, s \xc4\x8dedalje u\xc4\x8dinkovitej\xc5\xa1im opismenjevanjem in izumom tiska prevzeli razglasi na cerkvenih vratih in drugih lokacijah. Z razvojem litografije in grafi\xc4\x8dnega oblikovanja se je ob besedilu pojavila \xc5\xa1e slika, ob kasnej\xc5\xa1i pocenitvi tiska ter reproduciranja plakatov pa se je \xc5\xbee pojavilo plakatiranje. Od formata B1 (70 x 100 cm) se je kasneje pre\xc5\xa1lo na ve\xc4\x8dje formate, \xc5\xa1e pomembneje pa - v \xc5\xbeelji po ureditvi plakatiranja - se je pojavila urejena infrastruktura za plakate v obliki raznovrstnih panojev za mestne plakate.'